DA soek antwoorde oor Guptas se militêre voertuigAtul Gupta (Argieffoto) Die Demokratiese Alliansie (DA) het Sondagaand gesê hy wag vir antwoorde van die minister in die presidensie, Jeff Radebe, om te bevestig dat die Gupta-familie toestemming het vir die gebruik van die gepantserde militêre voertuig wat tans by hul Saxonwold-eiendom staan. Die party het gesê dit is kommerwekkend dat die voertuig op die familie se perseel is, aangesien dit onwettig is vir “gewone burgers” om militêre tegnologie, soos onder meer die gepantserde voertuig, in hul besit te hê. Volgens die DA het die Gupta-familie se prokureur, Gert van der Merwe, Sondag bevestig dat die voertuig aan die familie behoort en tans gebruik word vir “veiligheidsdoeleindes”. Volgens berigte is die voertuig deur Scipio Technologies vervaardig – ŉ Boksburg-gebaseerde maatskappy waarin die familie aandele het. Die maatskappy is glo geregistreer by die Nasionale Konvensionele Wapenbeheerkomitee (NCACC) en mag dus voertuie vir militêre gebruik vervaardig, maar nie privaat verkoop nie. Die DA het gesê hulle sal van Radebe verwag om die Guptas verantwoordbaar te hou indien hulle nié toestemming het om die voertuig te besit nie. Maroela Media kon nie Sondag terugvoer van die polisie of die familiewoordvoerder kry oor gerugte dat die Gupta-familie vir hul lewe vrees weens betogers buite Saxonwold nie.